Izvor: Tanjug / Zoran Žestić

Predsednik Srbije i lider Srpske napredne stranke (SNS) Aleksandar Vučić izjavio je da će izbori biti održani 19. ili 26. aprila. On je dodao da će 60 odsto lista na lokalu voditi drugi ljudi u odnosu na protekle četiri godine i najavio "ogromne promene" u Vladi Srbije, ako SNS dobije poverenje građana.

"To su velike promene", konstatovao je Vučić za TV Prva i dodao da, kao lider stranke, ima pravo da pravi rez i među ministrima jer je fer prema svakome od njih.

On je rekao i da zbog lošeg vazduha, ne kritikuje rad ministra za zaštitu životne sredine Gorana Trivana "zato što je iz Socijalističke partije Srbije", već da misli "da ima pravo na to zato što je fer prema svima u Vladi i zato što je štitio svakoga od njih kada su napadnuti".

"Štitim svakog od njih, kada su napadnuti, snažnije se borim za njih i njihove interese nego oni sami. Vlada radi težak posao, a lako je svakome da nešto dobaci i pljune. Biće ogromne promena u Vladi Srbije, ako SNS dobije poverenje", rekao je Vučić.

On je naveo i primer da je stranka promenila četiri svoja potpredsednika.

"Što se Vlade tiče, bilo je promena, ali ne značajnih, a to će biti slučaj ubuduće", rekao je Vučić.

Ponovo kritikovao tužioce i sudije

Aleksandar Vučić ponovo je kritikovao tužioce i sudije jer smatra da pravosudni sistem, i pored dokaza koje dobija od policije, ne radi dovoljno efikasno svoj posao, ali je dodao da ne može ništa da promeni jer bi ga svi optužili da se meša u nezavisnost sudstva.

Vučić je rekao da on kao predsednik nema mogućnosti da menja stvari, jer postoji stalnost pravosudne funkcije pa im "ne može niko ništa", a da bi u suprotnom dobio kritike i iz zemlje i iz Evropske unije.

"Postoji čovek koji kaže da mu je drugi čovek platio i naredio da ubije nekog čoveka, ali oni ne žele da ga uzmu kao zaštićenog svedoka", rekao je Vučić i ponovio da "postoji Filip Korać koji organizuje prodaju droge deci u školama u Srbiji, a da je srpsko pravosuđe obustavilo postupak protiv njega".

Prema njegovim rečima, čak i kada policija pribavi dovoljno dokaza i prosledi ih tužilaštvu i sudu, u pravosuđu uvek pronađu neke procesne smetnje.

"Ali ja ne mogu da promenim ni sudiju, ni tužioca ni policajca jer će reći da utičem na pravosuđe. Imaju stalnost pravosudne funkcije i ne može im niko ništa", rekao je on.

Prema njegovim rečima, u drugim zemljama, poput Francuske izvršna vlast bira tužioce i sudije, pa predsednik i odgovara zbog toga kakvi su, ali da međunarodna zajednice i domaća javnost ne bi dozvolila da se tako nešto primeni i u Srbiji.

"Ja sam rekao francuskom predsedniku, u ponoć u Jelisejskoj palati: 'Slušaj, bre, ti Emanuel... Vi sada ne bi ni mogli da otvorite poglavlje 23 i 24", rekao je Vučić.

Nije mu jasna suština afere "Jovanjica"

Predsednik Srbije izjavio je da mu nije jasno šta je suština afere "Jovanjica", da nikada nije bio u kontaktu sa osumnjičenim za uzgajanje marihuane na tom poljoprivrednom dobru Predragom Koluvijom, a da se "slučajno dogodilo da ni njegov brat Andrej baš nikada nije bio u kontaktu sa Koluvijom".

Vučić je na TV Prva rekao da u telefonu Andreja Vučića nije bilo dokaza da ga je zvao Koluvija nakon hapšenja.

"Ja kažem narodu, nikakvog kontakta nije bilo. Šta sad s tim sta da radimo sa notornom izmisljotinom? Šta bi pogrešio da sam otišao da posetim imanje uspešnog privrednika koji gaji paradajz? Šta je problem sa tim, šta je afera? Mora da izađe policija ili tužilastvo, po krivičnoj prijavi Tužilastvu za organizovani kriminal i čekamo da oni kažu", rekao je Vučić.

On je rekao da će "od laži da se odbrani zato što ljudi znaju da je to istina".

"Nemoguće da slažete da nije postojao nijedan kontakt, nemoguće je da sakrijete telefonski poziv", kazao je Vučić.

On je rekao da neće tužiti medije koji njega i njegovog brata dovode u vezu sa slučajem uzgajanja marihuane na poljoprivrednom dobru "Jovanjica", koje je dobijalo subvencije od države za proizvodnju organske hrane, "zato što je čovek koji nije tužio nijedan medij ni za jednu od milion laži".

Veruje da Zorana Mihajlović nema veze sa aferom

Predsednik Srbije ponovio je da veruje da ministarka građevinarstva, saobraćaja i infrastrukture Zorana Mihajlović nema veze sa aferom direktora Infrastruktura železnica zbog primanja mita i upitao šta je aferom predsednika opštine Stari grad Marka Bastaća.

Venčani kum Marka Bastaća, Lazar Lešnjak, krajem oktobra obratio se medijma sa tvrdnjama da je Bastać uzimao novac od investitora koji su bespravno gradili u Starom gradu, da mu je takav novac nošen u kovertama i da ga je Bastać pretukao kad mu ga jednom nije doneo.

"Ako Zorana Mihajlović ima neke veze neka se dokaže. Šta treba, kao Bastać da joj stravim kesu na glavu, da je ošamarim i da sud kaže da nema dovoljno dokaza", kazao je Vučić.

Sa Đukanovićem u pristojnim odnosima

Aleksandar Vučić izjavio je da je sa predsednikom Crne Gore Milom Đukanovićem "u pristojnim odnosima, uprkos tome što imaju različite interese".

On je na pitanje TV Prva u kakvim je odnosima sa Đukanovićem nakon dešavanja u vezi sa uvođenjem crnogorskog Zakona o slobodi veroispovesti, rekao da to ne narušava pristojne odnose, ali da su im interesi različiti.

Vučić je rekao i da je Zakon o slobodi veroispovesti napad na "srpsku crkvu", a ne na Mitropoliju crnogorsko-primorsku ni eparhije.

"Plašim se da se polako briše ime srpske crkve u Crnoj Gori i da će ostati neke mitropolije i eparhije", rekao je Vučić.

On je kazao da Srba u Crnoj Gori ima 28,73 odsto i da je velika borba jer pokušavaju da smanje taj broj.

"To se radi kampanjama, snimanjima filmova o Božićnoj pobuni (iz 1919. godine), snimanjem raznih serija. Sve falsifikati istorijski", rekao je Vučić.

Ne očekuje poziv na inauguraciju Milanovića

Predsednik Vučić je rekao da ne očekuje poziv na inaugiraciju novog predsednika Hrvatske Zorana Milanovića.

"Ja ne očekujem ništa. Zanima me samo šta mogu da urade za Srbe i šta mi možemo da uradimo za Hrvate", rekao je Vučić.

Milanović je sinoć izjavio je da će njegova inauguracija biti održana 18. februara u kabinetu predsednika na Pantovčaku i najavio da će biti pozvani samo oni za koje smatra da treba da budu tamo, bez stranih gostiju, garde, straže i predsedničke lente.